Jabarkan Sejarah dari Sekolah Kebangsaan Pekan Pensiangan dalam bahasa melayu

SK.Pekan Pensiangan telah dipilih oleh Kementerian Pendidikan Malaysia untuk menubuhkan sebuah Sekolah K9 ( Komprehensif 9 tahun iaitu dari Tahun Satu sehingga Tingkatan Tiga) untuk Sekolah pedalaman. Tujuan penubuhan Sekolah K9 ini adalah untuk menempatkan murid-murid yang tercicir dari Sekolah Menengah dalam daerah Nabawan seperti dari SMK. Sepulot, SMK. Nabawan II dan SMK. Nabawan. Faktor utama keciciran murid di Daerah Nabawan ini adalah jarak jauh dari rumah dan akses kepada pengangkutan yang terhad. .Dengan tertubuhnya Sekolah K9 ini, masalah keciciran murid-murid di kawasan pedalaman dapat diatasi.

Pada 2 Januari 2014 , SK.Pekan Pensiangan K9 memulakan persekolahan pada sesi pagi dengan membuka dua Kelas Tingkatan Satu iaitu Tingkatan 1 Bestari dan Tingkatan 1 Bijak. Murid-murid yang memulakan sesi pembelajaran di Sekolah K9 ini seramai 62 orang dan kesemuanya tinggal di Asrama Desa. ‘Feeder School’ bagi  Sekolah K9 ini ialah SK. Saliliran, SK. Sibangali, SK. Salinatan, SK. Tinanduk, SK. Logongon, SK. Babalitan dan SK. Pekan Pensiangan.

Seramai 10 orang Guru Siswazah dihantar atau ditempatkan di SK. Pekan Pensiangan K9 ini untuk memulakan pengajaran dan pembelajaran. Seramai 8 orang Guru Siswazah dari Semenanjung dan 2 orang Guru Siswazah dari Sabah.

Boleh dikatakan, kesemua murid-murid yang bersekolah di sini merupakan suku kaum Murut Tahol. Tahol merupakan nama sungai yang terdapat di kawasan ini. Sebahagian besar murid-muridnya merupakan penduduk tempatan Pekan Pensiangan. Manakala yang lain berasal daripada kampung-kampung sekitar seperti Sabinait, Sibanggali, Saliliran dan sebagainya.

Peringkat umur murid-murid di sini adalah pelbagai. Walaupun kelas yang ditawarkan adalah Tingkatan 1, namun usia murid-murid yang menduduki kelas tersebut dalam lingkungan 13 - 17 tahun. Kebanyakan ibu bapa murid bekerja sebagai petani dan ada dalam kalangan mereka yang merupakan anak kepada ketua-ketua kampung.

Pada awal penubuhan sekolah ini, murid-murid telah disaring bagi menentukan tahap kecerdasan mereka. Kemudian, pada bulan Mac, murid-murid telah diasingkan kepada dua kelas iaitu kelas perdana yang mengikuti silibus Tingkatan 1 dan kelas Pemulihan yang mengikuti silibus pemulihan. Hal ini dilakukan bagi membolehkan murid-murid di kelas Pemulihan menguasai kemahiran 3M (membaca, menulis dan mengira). Bermula penggal kedua 2014, kesemua murid telah mengikuti silibus Tingkatan 1.

Kini, jumlah murid yang menuntut di SK Pekan Pensiangan (K9) adalah seramai 100 orang dan terdiri daripada murid Tingkatan 1 dan 2.

Pada tahun 2016, buat pertama kalinya murid tingkatan 3 menduduki PT3. Selepas itu murid-murid meneruskan tingkatan 4 di sekolah-sekolah menengah lain di dalam Daerah Nabawan.